২০০৯ সালে আশরাফ তার লিচু বাগানের লিচু বিক্রি করেন ৪০ হাজার টাকা। একইভাবে ২০১০ সালে এসে বিক্রি করেন ৪৫ হাজার টাকা। বছরে পরিচর্যা ও অন্যান্য খরচ বাবদ ব্যয় হয় ৬ থেকে ৭ হাজার টাকা। এখন শুধু লিচু নয়; লিচুর পাশাপাশি তিনি পুরোপুরি মনোনিবেশ করেছেন অন্যান্য ফল চাষে। আশরাফ সিদ্দিকী জানান, এ বছরও ভাল ফলন হয়েছে তার। বাজারে দামও ভাল। প্রতি গাছে গড়ে ৪ থেকে ৫ হাজার লিচু ধরছে। স্থানীয় বাজারে প্রতি ১শ লিচুর দাম ১ থেকে ২শ টাকা। এবছর গত বছরের চেয়ে  আরো বেশি টাকা পাবে বলে আশাবাদী তিনি। লিচুর পাশাপাশি আশরাফ সিদ্দিকী এবার ২ বিঘা জমি লিজ নিয়ে ২৮৮টি ভাল জাতের আমের চারাসহ বিভিন্ন ফলের গাছ লাগিয়েছেন। তার ইচ্ছে তিনি সম্পূর্ণ বিষমুক্ত ফল উত্পাদন করে মানুষের কাছে পৌঁছে দেবেন। তবে বেশি জমিজমা না থাকায় ইচ্ছা করেও ফলের চাষ বাড়াতে পারছেন না তিনি। সহজ শর্তে সরকার খাস জমি সহজ লিজ দিলে ফলের বাগান আরো বড় করতেন বলে জানান তিনি।